”Ihmiset voivat olla rauhallisia.”

Korkeapatogeeninen, Tanskasta ja Etelä-Ruotsista äskettäin löytynyt H5N8 -tyypin lintuinfluenssa lähestyy Suomea.

Ahvenanmaalta, Lemlandista ja Vårdöstä, löytyi tällä viikolla kahdessa eri parvessa kellumassa yhteensä 40 kuollutta tukkasotkaa.

Elintarviketurvallisuusvirasto on löytänyt näytesotkista H5 -tyypin lintuinfluenssan, mutta vielä odotetaan varmistusta, onko kyseessä H5N8 -tyyppi.

– Todennäköiseltä se tuntuu, mutta tyypitys on vielä kesken, sanoo ylitarkastaja Sirpa Kiviruusu Evirasta.

– Sitä on ollut aika paljon liikkeellä Keski-Euroopassa, päivittäin tulee uusia tapauksia sekä siipikarjassa että luonnonvaraisissa linnuissa.

Tällä viikolla H5N8 saavutti Tanskan ja Skånen.

Kiviruusun mukaan ihmiset ”voivat olla rauhallisia”. H5N8 -virustyypin tartuntariski linnuista ihmisiin on nykytiedon valossa vähäinen.

Kymmenen vuotta sitten maailmalla riehunut ja Suomessakin hysteriaa aiheuttanut virus oli tyyppiä H5N1.

– Maailmalla kuoli aika paljon ihmisiä, mutta Suomeen se ei koskaan tullut, Kiviruusu muistuttaa.

– Tartunnassa kysymys on reseptoreista. Miten ne soveltuvat ihmisten hengitysteihin.

Matalapatogeenisia lintuinfluenssoja on todettu suomalaisilla lokeilla ja sorsilla silloin tällöin.

– On ollut H13 ja H16 ja vaikka mitä.

Ihmisille vaarallisina pidetään tiettyjä H5 ja H7 -tyyppejä.

– Ja on meillä tavattu H5N2, mutta matalapatogeenisena, Kiviruusu lisää.

Viranomaiset ovat ryhtymässä torjuntatoimiin.

Perjantaina maa- ja metsätalousministeriö antanee asetuksen, jolla suomalainen siipikarja määrätään pidettäväksi sisällä, jotta ne eivät pääse kohtaamistilanteisiin luonnonvaraisten vesilintujen kanssa.

Mikäli Ahvenanmaan tukkasotkien kuolinsyyksi osoittautuu korkeapatogeeninen H5N8 -virus, kuolleiden lintujen löytöpaikkojen ympärille perustetaan rajoitusvyöhyke.

– Sen halkaisija tulee olemaan vähintään 10 kilometriä, mutta todennäköisesti isompi, koska kysymys on luonnonvaraisista linnuista, Kiviruusu arvelee.

– Tilat käydään tarkastamassa ja siipikarjaa tai siipikarjatuotteita ei saa siirtää alueelta ulos ilman poikkeuslupaa.

Siipikarjaa ei kuitenkaan lopeteta ellei tautia tarkastuksissa löydy. Siirtokielto koskee myös munia.

Koska Suomessa on nyt syksy ja kohta talvi, tilanne on Kiviruusun mukaan sikälikin hyvä.

– Muuttolintujen virta ei ole tulossa Suomeen.